Stinus Lindgreen (RV), 2025-05-13:
Lovforslagene, som vi diskuterer her i salen i dag, vil komme til at ændre vores sundhedspolitiske landkort i mange år frem og – mener jeg – til gavn for patienterne.
For vi er nødt til at fremtidssikre vores i forvejen gode sundhedsvæsen, så vi er klar til de ændringer, vi kigger ind i, med flere ældre medborgere, flere kronikere og mangel på arbejdskraft.
Det kræver, at vi tænker nyt og indretter et sundhedsvæsen, der er rustet til fremtiden.
Forhandlingerne om sundhedsreformen var en lang, men god proces i ministeriet, hvor jeg i hvert fald oplevede en meget lyttende, engageret og inddragende ministre, og det vil jeg gerne kvittere for, for jeg synes, at vi er landet et rigtig godt sted.
Men når det er sagt, var det at skrive aftalen nok det nemmeste.
Nu starter det rigtige arbejde, det svære arbejde med få omsat de politiske tanker og ambitioner til virkelighed, og det bliver en vigtig, spændende, men også meget arbejdskrævende tid, ikke mindst for de politikere og embedsfolk, der skal få det hele til at fungere ude i regioner, kommuner og sundhedsråd.
Som flere af jer nok ved, er jeg også valgt til regionsrådet i Region Hovedstaden, og i går var de to regionsråd Region Sjælland og Region Hovedstaden samlet i Sorø for at lære mere om hinanden, for at diskutere reformen og fremtidens muligheder og udfordringer og for at blive klogere på, hvad vi gerne vil sammen.
Selvfølgelig er der bekymringer, og selvfølgelig er der ting, som nogen gerne havde set anderledes, men stemningen var god, og vi folkevalgte er klar.
For lovforslaget her kommer til at få stor betydning for hele landet og for alle regioner, men i særlig grad de to førnævnte.
For nu etableres der en ny storregion, Region Østdanmark, der samler de to sjællandske regioner til én.
Det bliver en kæmpe opgave at få det til at lykkes, men det skaber også muligheder for nye løsninger på de udfordringer, der fortsat eksisterer i vores sundhedsvæsen.
Det er ingen hemmelighed, at jeg var skeptisk over for idéen, men igennem forhandlingerne her har vi fundet en model, der imødekommer de bekymringer, jeg havde i forhold til den demokratiske repræsentation ved at øge antallet af regionsrådsmedlemmer til 47 i Region Østdanmark, og jeg synes, det er en fin balance, der er fundet.
Lovforslaget er også en tydelig styrkelse af regionerne, der nu får et langt mere samlet ansvar for sundhedsvæsenet.
Samtidig er den nye struktur skruet sammen på en måde, der også giver kommunerne langt større indflydelse på det nære sundhedsvæsen, end de havde før.
Det sker jo netop igennem de nye sundhedsråd, der oprettes i hele landet.
Her bliver kommunale og regionale politikere sat sammen for at finde løsninger, der kan vende sundhedsvæsenet ud mod borgerne i netop deres område med de lokale muligheder og udfordringer, der eksisterer i de forskellige dele af landet.
Det betyder, at det bliver vigtigt og spændende at sidde der, og at der er reel politisk indflydelse.
Samtidig sikres forbindelsen til dem, det hele handler om, idet der jo skal nedsættes et patient- og pårørendeudvalg, der tilknyttes hvert enkelt sundhedsråd.
Jeg ser frem til at følge det vigtige arbejde med implementeringen af reformen i den kommende tid, og i Radikale Venstre støtter vi naturligvis begge lovforslag.
Tak for ordet.